Gestir Björns og Jóhönnu á Kluftum . Í norræna hópinn bættust félagar úr Rk Breiðholts á ferðalagi um Suðurland . Í ágúst sl. hittust norrænir rótarýfélagar og vinir ásamt eiginkonum sínum uppi á Kluftum í Hrunamannahreppi í boði hjónanna Björns B. Jónssonar , fyrrv. umdæmisstjóra , og Jóhönnu Róbertsdóttur . Til að bæta fyrir mengun vegna flugferða milli landa og ferða hér innanlands ákvað hópurinn að gróðursetja trjáplöntur í því augnamiði að kolefnisjafna . Þarna voru komnir félagar Björns , sem höfðu verið samtíða honum umdæmisstjórar í rótarýumdæmum sínum . Erlendu gestirnir voru Anders og Monika Lindberg , D 2380 , Svíþjóð , Jan Brinck og Randi Brorson , D 1440 , Danmörku og Jens Pauli og Lone Høhne , D 1450 , Danmörku . Björn og Jóhanna hafa ráðist í geysiviðamikið verkefni í skógrækt á Kluftum , sem var eyðijörð þegar þau festu kaup á henni árið 2003 . Björn hefur lengi starfað að skógræktarmálum m.a. sem framkvæmdastjóri Suðurskóga og nú sem sérfræðingur skógræktarinnar á Selfossi . „ Ég er búfræðingur og garðyrkju-fræðingur í grunninn , “ sagði Björn . „ Árið 1991 hóf ég nám í Ekenäs Forstinstitut í Finnlandi í skógarverkfræði sem ég síðan lauk árið 1994 . Samhliða því námi lagði ég stund á fil.cand nám árin 1993 til 1995 í umhverfisfræðum við Åbo Akademi í sama landi . “ -Hvenær hófust heimsóknir og ferðalög ykkar í vinahópnum og hvað hafið þið hist víða ? „ Upphaflega hittumst við á fræðslunámskeiði fyrir verðandi umdæmisstjóra , sem haldið var í Sundsvall í Svíþjóð 2012 . Við hittumst svo nokkrum sinnum á fræðslunámskeiðum og síðar á umdæmisþingum og varð vel til vina . Eftir að umdæmisstjóraári okkar lauk , ákváðum við að halda áfram að hittast og skiptast á að undirbúa slíka hittinga árlega . Fyrst hittumst við árið 2014 á Læsö , eyju úti fyrir Jótlandi , næst hittumst við á Íslandi og dvöldum þá og ferðuðumst um Suðurland . Næst lá leiðin til Svíþjóðar þar sem við dvöldumst í Blekinge og skoðuðum okkur um nágrennið , og árið þar á eftir hittumst við í Århus og skoðuðum okkur um í borginni og nágrenni . Í fyrra hittumst við svo í Færeyjum þar sem við dvöldumst í viku og skoðuðum okkur um og í ár var aftur komið að Íslandi . Að þessu sinni voru Vesturland og Vestfirðir heimsóttir ásamt því að enda samveruna á Kluftum . Á næsta ári er stefnt að því að vera í Svíþjóð . Þessar heimsóknir hafa verið allt frá því að vera langar helgar í upphafi í að vera vikulöng samvera síðustu árin . Alltaf jafn gefandi og skemmtilegt að hittast og styrkja vinaböndin . Við köllum hópinn „ ISVEDA “ sem er skammstöfun fyrir löndin okkar , þ.e. I ( Island ) SVE ( Sverige ) DA ( Danmark ) . Það þarf ekki annað en að horfa í seinni hluta fjórprófs Rótarý til að skilja vel tilganginn með þátttöku í starfi hreyfingarinnar . „ Eykur það velvild og vinarhug – er það öllum til góðs “ . Í okkar tilfelli hefur starf innan Rótarý komið á vinskap sem hefur verið okkur öllum til góðs . Vinátta fólks sem hefur líkar skoðanir til lífsins er ómetanleg . “ -Hvernig gekk svo ferðalagið hér á Íslandi í sumar ? „ Eins og áður sagði , þá ferðuðumst við um Vesturland og Vestfirði og enduðum ferðina svo á Kluftum . Við vorum einstaklega heppin með veður allan tímann og nutum þess að skoða fallega náttúru og heimsækja sögustaði . Að þessu sinni heimsóttum við líka skemmtilegan æðabónda á Vestfjörðum , fræddumst um æðavarp , menningu og siði í kringum það . Afar fróðleg og skemmtileg heimsókn þar sem tekið var á móti hópnum af miklum höfðingsskap . Við leitum uppi skemmtileg kaffihús og veitingastaði en reynum þó alltaf að elda saman veislumat á kvöldin . -Þið gróðursettuð til að kolefnisjafna eftir ferðalagið . Hvað þurfti margar plöntur til ? „ Isveda hópurinn ákvað í ár að kolefnisjafna ferðalög okkar . Um var að ræða bæði flug til og frá Íslandi og eins ferð okkar um Vestfirði . Niðurstaðan var sú að við þyrftum að gróðursetja u.þ.b. 40 tré til að kolefnisjafna samveru okkar að þessu sinni . Þar sem við erum ákveðin í að hittast áfram þá var ákveðið að kolefnisjafna ferðir okkar á næsta ári . Það voru því gróðursett 80 tré alls , íslenskt birki en einnig voru berjarunnar gróðursettir m.a. til að laða að fugla í ISVEDA skóginn . “ -Er mikið landrými til skógræktar á Kluftum ? „ Kluftir er 550 hektarar af stærð . Jörðin er frá 150 metra yfir sjávarmáli upp í 444 metra þar sem hæst er í Kluftafjalli . Búskapur og föst búseta var á Kluftum til ársins 1954 . Þá lagðist búskapurinn niður og sveitarfélagið eignaðist jörðina . Árin þar á eftir var jörðin notuð til sumarbeitar fyrir kálfa bænda í Hrunamannahreppi . Enginn vegur var kominn að Kluftum þegar jörðin fór í eyði . Fyrstu árin eftir kaup okkar 2003 var lítið gert á jörðinni en árið 2016 var gerð heilstæð skógræktaráætlun fyrir hana þar sem gert er ráð fyrir gróðursetningu alls 270.000 skógarplantna í 114 hektara lands . Gert er ráð fyrir að gróðursetja 80.000 furur , 70.000 greni , 33.000 birki og 70.000 aspir . Einnig nokkur þúsund af öðrum tegundum sem verða til skrauts . Þegar er búið að gróðursetja 97 þúsund skógarplöntur alls . Ég sé fyrir mér rúmlega hundrað hektara skóg í framtíðinni sem verður bæði hefðbundinn timburnytjaskógur og ekki síður skógur sem nýtist til útivistar og yndisauka . Skógurinn á að vera skipulagður þannig að hann hafi fjölbreytni í tegundavali trjáa og runna . Ekki væri verra ef ætlunarverk okkar tækist og við náum að laða ólíkar fuglategundir í skóginn hjá okkur . “ -Veðrátta og vaxtarskilyrði fyrir gróðurinn ? „ Almennt má segja að sumarhiti að Kluftum sé góður en vetur kaldari þar sem jörðin er langt inn í landi . Þetta þýðir að vöxtur skóga á að vera nokkuð öruggur og allskonar trjásjúkdómar eiga erfiðara uppdráttar svo langt inni í landi og hátt yfir sjó . Á móti kemur að slæm vor - og haustveður geta sett strik í reikninginn og skaðað trjágróður . En með réttum trjátegundum á að vera hægt að draga úr þessari hættu . Þegar við eignuðumst jörðina var hluti hennar girtur af og höfum við reynt að halda þeirri girðingu við ásamt því að girða nýja spotta eftir þörfum . Vegir voru engir í upphafi , engin vatnsveita eða rafmagn , en til þess að við gætum komið okkur fyrir þarna þurftum við að leggja 3 km langan veg inn í landið og brúa Kluftá , ásamt því að leggja kaldavatnsveitu . Auk þess höfum við lagt 8 km af væntanlegum skógarslóðum , sem við við notum í dag til að komast um jörðina í gróðursetningum . “ -Þið hafið byggt nýtt hús á Kluftum en búið nú á Selfossi . Ætlið þið að flytja upp í Hreppinn ? „ Húsið á Kluftum er ætlað til heilsársnotkunar , en við hjónin reiknum með að vera mikið á jörðinni frá því snemma á vorin fram á haustin við gróðursetningu og umhirðu skógarins , ásamt því að njóta útiveru og friðsældar . Þegar við svo ákváðum að byggja heilsárs hús ákváðum við að bora eftir volgu vatni til notkunar í varmadælu og fá rafmagn frá samveitu . Húsið er 127 fermetrar af stærð . Það er byggt úr svokölluðum yleiningum sem á að gera það sérstaklega hlýtt . Varmadælan hitar upp húsið , neysluvatn og vatn í heitan pott . Varminn í varmadæluna er tekinn úr 18° heitri borholu sem er skammt frá húsinu . Síðustu árin höfum við haft 15 fermetra sumarhús á jörðinni sem við höfum nú þegar selt til flutnings . “ -Hvert er þitt viðhorf til mikilvægis skógræktar fyrir Íslendinga og markmiðanna sem sett hafa verið vegna loftslagsbreytinga ? „ Til að jarðarbúum takist að draga úr hlýnun jarðar þarf margt að gerast til að árangur eigi að nást . Ekkert eitt getur leyst vandann í þeim efnum en margar skipulagðar aðgerðir , stórar sem smáar geta gert kraftaverk . Ein af þessum aðgerðum er að auka skóga heimsins . Við Íslendingar eigum ekki að vera eftirbátar annarra þjóða í þeim efnum . Ísland er með innan við 2% af landinu skógi vaxið . Þetta þarf að auka til muna , en stefnan hefur verið sett á að setja skóga í 5% af landinu . Það getur tekið tíma en nú þegar hefur verið ákveðið að tvöfalda skógrækt á Íslandi á næstu fjórum árum . Það mun gera það að verkum að skógar landsins eiga eftir að binda stóran hluta af losun koltvísýrings sem við Íslendingar losum árlega . “